Diari Oficial de la Generalitat Valenciana


Sumari del DOGV 9749, del 20-12-2023 (2023/12784)

RESOLUCIÓ de 10 de desembre de 2023, de la presidenta de Turisme Comunitat Valenciana per la qual es disposa el pagament del crèdit assignat per la concessió directa d'una subvenció a l'Ajuntament d'Alzira per a realitzar actuacions de manteniment i rehabilitació del patrimoni històric amb ús turístic, inclòs en el Pla Turístic Nacional Jacobeu 2021-2022, en el marc del component 14, inversió 4, subprojecte 3, dins del Pla de recuperació, transformació i resiliència finançat per la Unió Europea-Nextgeneration EU.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9749

Data del DOGV
:   20-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12028


Data del document
:   10-12-2023

Organisme emissor
:   Turisme Comunitat Valenciana

Tipus de document
:   Resolució

Descriptors 

:   * Turisme Comunitat Valenciana

RESOLUCIÓ de 10 de desembre de 2023, de la presidenta de Turisme Comunitat Valenciana per la qual es disposa el pagament del crèdit assignat per la concessió directa d'una subvenció a l'Ajuntament d'Alzira per a realitzar actuacions de manteniment i rehabilitació del patrimoni històric amb ús turístic, inclòs en el Pla Turístic Nacional Jacobeu 2021-2022, en el marc del component 14, inversió 4, subprojecte 3, dins del Pla de recuperació, transformació i resiliència finançat per la Unió Europea-Nextgeneration EU. [2023/12324]  
  
  
Antecedents de fet  
Primer. El 21 de juny de 2020 el Consell Europeu aprova la creació del programa Next Generation EU, un instrument d'estímul econòmic sense precedents, com a resposta als efectes derivats de la crisi provocada per la covid-19 i per a encarar la recuperació postpandèmia, amb una orientació més ecològica, més digital i resilient.  
El Fons Next Generation EU és un fons de recuperació europeu que suposa una injecció per als estats membres de la Unió Europea de 750.000 M€ entre transferències i préstecs. Aquesta dotació econòmica atendrà projectes que vagen en la línia de la sostenibilitat, la digitalització i la cohesió, amb l'objectiu de transformar la societat i l'economia.  
  
Segon. El 27 d'abril de 2021 s'aprova per Acord del Consell de Ministres el Pla de Recuperació, Transformació i Resiliència (d'ara en avant, PRTR) a través del qual es realitza la instrumentació de l'execució dels recursos financers del fons europeu de recuperació, de conformitat amb el que establix la Decisió d'execució del Consell relativa l'aprovació de l'avaluació del PRTR d'Espanya (Council Implementing Decision-CID), de 13 de juliol de 2021.  
El 17 d'octubre de 2023, el Consell de la UE aprova la Decisió d'execució del Consell per la qual es modifica la Decisió d'execució de 13 de juliol de 2021, relativa a l'aprovació de l'avaluació del Pla de Recuperació i Resiliència d'Espanya.  
El PRTR és l'instrument amb el qual l'Estat espanyol aplicarà els recursos assignats per les autoritats europees. El Pla s'articula mitjançant 30 components, i és el component 14 el que incorpora un Pla de Modernització i Competitivitat del Sector Turístic i està organitzat entorn de quatre grans eixos, convertits en les seues inversions principals: I1, Transformació del model turístic cap a la sostenibilitat; I2, Programa de digitalització i intel·ligència per a destinacions i sector turístic; I3, Estratègies de resiliència turística per a territoris extrapeninsulars, i I4, Actuacions especials en l'àmbit de la competitivitat.  
  
Tercer. El 8 de desembre de 2021 es publica en el BOE el Reial decret 1074/2021, de 7 de desembre, pel qual es regula la concessió directa de subvencions destinades al finançament de projectes sostenibles de manteniment i rehabilitació del patrimoni històric amb ús turístic, en el marc del PRTR.  
L'objecte d'aquesta norma és regular la concessió directa de subvencions amb caràcter excepcional i per raons d'interés públic, social i econòmic per a la rehabilitació i la millora de béns d'interés cultural de titularitat pública, en el marc del PRTR.  
Entre les entitats beneficiàries recull, dins del marc del Pla Nacional Turístic Jacobeu 2021-2022, la Comunitat Valenciana amb una dotació financera de 2.700.000 €.  
Quart. En data de 21 d'abril de 2022 la Conselleria d'Hisenda i Model Econòmic dicta una resolució per la qual s'autoritza una generació de crèdits per ingressos finalistes procedents del Ministeri d'Indústria, Comerç i Turisme en el marc del PRTR del Govern d'Espanya, per un import de 44.943.140,42 €, dels quals 2.700.000 €, s'assignen al Programa extraordinari de rehabilitació del patrimoni històric d'ús turístic.  
  
Cinqué. En data de 27 d'abril de 2022, el president de Turisme Comunitat Valenciana aprova una resolució de generació de crèdits en despeses de capital de Turisme Comunitat Valenciana per a l'exercici 2022, en la qual s'inclou la rehabilitació del patrimoni històric d'Alzira per un import de 2.700.000 €.  
Sisé. En data de 18 de novembre de 2022, el Secretari d'Estat de Turisme, en virtut de l'Ordre ICT/111/2021, de 5 de febrer, per la qual es fixen els límits per a administrar els crèdits per a despeses i es deleguen competències, dicta una Resolució per la qual es concedix una subvenció a la Comunitat Valenciana a l'empara del Reial decret 1074/2021, de 7 de desembre. En aquesta norma es concedix a la Comunitat Valenciana una subvenció directa de 2.700.000 € per a realitzar les actuacions especificades en l'Annex I, i té la consideració de beneficiari final el municipi on hagen de realitzar-se les actuacions, que és Alzira.  
  
Seté. En data de 30 de desembre de 2022 es produïx la transferència de fons de Generalitat Valenciana a Turisme Comunitat Valenciana de 2.700.000,00 €.  
Huité. Com que es tracta de béns d'interés cultural, de conformitat amb els articles 35 i 36 de la Llei 4/1998, d'11 de juny, del Patrimoni Cultural Valencià, és necessària, abans d'iniciar les actuacions, l'autorització de la Direcció General de Cultura i Patrimoni; en data de 4 de juliol de 2023 s'autoritza l'actuació 1, i en data de 8 de novembre de 2023, l'actuació 2.  
  
Fonaments de dret  
  
Primer. El Reglament (UE) 2021/241, del Parlament Europeu i del Consell, de 12 de febrer de 2021, pel qual s'establix el Mecanisme de Recuperació i Resiliència (d'ara en avant, MRR), la Decisió d'execució del Consell (Council Implementing Decision - CID) de 16 de juny de 2021, el document de disposicions operatives del PRTR (OA), així com el Reglament (UE, EURATOM) 2018/1046, del Parlament Europeu i del Consell, de 18 de juliol de 2018 sobre les normes financeres aplicables al pressupost general de la Unió.  
Segon. La Directiva (UE) 2017/1371, del Parlament Europeu i del Consell, de 5 de juliol de 2017, sobre la lluita contra el frau que afecta els interessos financers de la Unió a través del dret penal, així com el Reglament (UE, EURATOM) 883/2013, del Parlament Europeu i del Consell, d'11 de setembre de 2013, relatiu a les investigacions efectuades per l'Oficina Europea de Lluita contra el Frau (OLAF).  
  
Tercer. El Pla de Recuperació, Transformació i Resiliència (PRTR), aprovat pel Consell el 13 de juliol de 2021.  
Quart. El Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració Pública i per a l'execució del PRTR.  
Cinqué. El Decret llei 6/2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
Sisé. L'Ordre HFP/1030/2021, de 29 de setembre, per la qual es configura el sistema de gestió del PRTR; l'Ordre HFP/1031/2021, de 29 de setembre, per la qual s'establixen el procediment i el format de la informació a proporcionar per les entitats del sector públic estatal, autonòmic i local per al seguiment del compliment de les fites i objectius i d'execució pressupostària i comptable de les mesures dels components del PRTR, i l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el Pla de Recuperació, Transformació i Resiliència.  
  
Seté. La Llei 47/2003, de 26 de novembre, General Pressupostària, la Llei 22/2021, de 28 de desembre, de Pressupostos Generals de l'Estat per a l'any 2022, així com la Llei 8/2021, de 30 de desembre, de Pressupostos Generals de la Generalitat Valenciana per a l'exercici 2022.  
  
Huité. La Llei 40/2015, d'1 d'octubre, de règim jurídic del sector públic, i la Llei 39/2015, d'1 d'octubre, del procediment administratiu comú de les administracions públiques.  
Nové. La Llei 9/2017, de 8 de novembre, de contractes del sector públic.  
Desé. La Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament de l'esmentada Llei 38/2003, així com la Llei 1/2015, de 6 de febrer, de la Generalitat Valenciana, d'Hisenda Pública, del Sector Públic Instrumental i de Subvencions (d'ara en avant, LHSPS).  
Onzé. El Reial decret 91/2019, d'1 de març, pel qual es regulen la composició i el funcionament del Consell Assessor de Prevenció i Lluita contra el Frau als interessos financers de la Unió Europea (BOE 19 març de 2019); la Comunicació de la Comissió Europea Guia tècnica sobre l'aplicació del principi de «no causar un perjudici significatiu» en virtut del Reglament relatiu a l'MRR (2021/C 58/01); la Guia per a incorporar la perspectiva de gènere en les actuacions finançades en el marc del PRTR, i la Instrucció de 23 de desembre de 2021, de la Junta Consultiva de Contractació Pública de l'Estat sobre aspectes a incorporar als expedients i els plecs rectors de contractes que s'hagen de finançar amb fons procedents del PRTR.  
  
Dotzé. El Pla de Mesures Antifrau de Turisme Comunitat Valenciana en l'execució d'actuacions finançades pels fons de l'MRR, aprovat per la Resolució del President de Turisme Comunitat Valenciana el 2 de març de 2022 i publicat en el web institucional: https://www.turisme.gva.es/opencms/opencms/turisme/va/index.jsp.  
Tretzé. L'article 49.1.5a de la Llei orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, atribuïx a la Generalitat la competència exclusiva en matèria de patrimoni històric, artístic, monumental, arquitectònic, arqueològic i científic, sense perjudici del que disposa el número 28 de l'apartat 1 de l'article 149 de la Constitució Espanyola, i l'article 49.1.12a de la llei esmentada atribuïx a aquesta la competència exclusiva en matèria de turisme.  
  
Catorzé. La Resolució 1/2022, de 12 d'abril, de la Secretaria General de Fons Europeus, per la qual s'establixen instruccions a fi d'aclarir la condició d'entitat executora, la designació d'òrgans responsables de mesures i òrgans gestors de projectes i subprojectes, en el marc del sistema de gestió del PRTR.  
La Resolució de la Presidència de la Generalitat, de 5 de juliol de 2023, per la qual s'assigna formalment a Turisme Comunitat Valenciana la realització d'accions previstes en el PRTR i se li comuniquen les condicions a les quals està subjecta, quant als recursos econòmics transferits per a aquest fi, així com els requisits que haurà de complir com a entitat instrumental, i en la qual es disposa que «la Presidència de la Generalitat, com a entitat executora dels subprojectes, ha de transferir els crèdits necessaris a Turisme Comunitat Valenciana, que, al seu torn, haurà de destinar-los al finançament de les accions previstes en el PRTR, d'acord amb els acords de la Conferència Sectorial… ».  
Quinzé. L'article 35.1.a de la Llei 4/1998, d'11 de juny, del Patrimoni Cultural Valencià, establix que «tota intervenció que afecte un monument, un jardí històric o un espai etnològic haurà de ser autoritzada per la conselleria competent en matèria de cultura, prèviament a la concessió de la llicència municipal, quan siga preceptiva, o al dictat de l'acte administratiu corresponent per a posar-la en pràctica». Per això, l'entitat beneficiària final ha de disposar de les autoritzacions preceptives de la Direcció General de Cultura i Patrimoni de la Generalitat, ja que afecten immobles que tenen la consideració de bé d'interés cultural, inscrits en l'Inventari General del Patrimoni Cultural Valencià.  
  
Setzé. El Reial decret 1074/2021, de 7 de desembre, pel qual es regula la concessió directa de subvencions destinades al finançament de projectes sostenibles de manteniment i rehabilitació del patrimoni històric amb ús turístic en el marc del PRTR, que, en l'article 8, apartats 2 i 3, relatius al procediment de concessió, disposa que:  
  
«2. La concessió d'aquests subvencions a les comunitats autònomes o les entitats locals corresponents beneficiàries s'instrumentarà mitjançant la resolució corresponent de la persona titular del Ministeri d'Indústria, Comerç i Turisme, sense perjudici de les delegacions vigents.  
  
3. La resolució de la concessió a les entitats beneficiàries detallarà la quantia màxima concedida per a l'execució de les actuacions a desenvolupar, les actuacions a finançar i establirà les condicions i els compromisos aplicables tal com disposa l'article 28.1 de la Llei 38/2003, de 17 de novembre».  
En relació amb l'article anterior, l'article 6.1.a.9é disposa que l'import màxim de la subvenció per a la Comunitat Valenciana en el marc del Pla Nacional Turístic Jacobeu 2021-2022 és de 2.700.000 €.  
  
D'acord amb el que establix aquest Reial decret 1074/2021, «les subvencions regulades en aquest Reial Decret atorgades a les comunitats autònomes i les entitats locals no constituïxen ajuda d'estat, atés que les esmentades comunitats autònomes i entitats locals, com a beneficiàries potencials de les ajudes, no realitzen activitat econòmica en un mercat en competència i, per tant, no concorren els requisits de l'article 107.1 del Tractat de Funcionament de la Unió Europea per a considerar que hi ha ajuda d'Estat». Les actuacions que ha de dur a terme l'entitat beneficiària, que no realitza activitat econòmica, es duran a terme sobre un bé de titularitat pública, i no concorren els requisits de l'article 107.1 del Tractat de Funcionament de la Unió Europea i, per tant, no pot considerar-se ajuda d'Estat.  
Desseté. La Resolució de 18 de novembre de 2022, del Secretari d'Estat de Turisme, en virtut de l'Ordre ICT/111/2021 de 5 de febrer, per la qual es concedix una subvenció a la Comunitat Valenciana a l'empara del Reial decret 1074/2021, de 7 de desembre, pel qual es regula la concessió directa de subvencions destinades al finançament de projectes sostenibles de manteniment i rehabilitació del patrimoni històric amb ús turístic en el marc del PRTR.  
Dihuité. La Resolució de 21 d'abril de 2022, de la Conselleria d'Hisenda i Model Econòmic, per la qual s'autoritza la generació de crèdits per a ingressos finalistes procedents del Ministeri d'Indústria, Comerç i Turisme en el marc del PRTR del Govern d'Espanya.  
  
Denové. La Resolució de 27 d'abril de 2022, del President de Turisme Comunitat Valenciana, per la qual s'aprova la generació de crèdits en despeses de capital de Turisme Comunitat Valenciana per a l'exercici 2022, en la qual s'inclou la rehabilitació del patrimoni històric d'Alzira 2021-2022 per un import de 2.700.000 €.  
Vinté. L'article 21.bis del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, relatiu a l'execució dels crèdits, que establix que «l'execució dels crèdits associats a l'MRR…, tant per part de l'Administració de la Generalitat com del seu sector públic instrumental, no estarà subjecta al règim de pagaments anticipats previst en l'article 171 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions. A aquest efecte, serà la mateixa norma o acte jurídic que instrumente l'ajuda o la subvenció la que determine el règim aplicable en cada supòsit, en el marc del que establisca, si és el cas, l'instrument jurídic del qual derive la transferència prèvia d'aquests fons a la Generalitat».  
  
En l'article 9 del Reial decret 1074/2021 i en el resolc segon relatiu al pagament de la subvenció de la Resolució de 18 de novembre de 2022, del Secretari d'Estat de Turisme, que s'han esmentat anteriorment, es disposa que «el pagament tindrà el caràcter de pagament anticipat i en únic pagament, en virtut del que disposa l'article 34.4 de la Llei 38/2003, de 17 de novembre. No caldrà que l'entitat beneficiària presente garantia en virtut del que disposa l'article 42.2.a i d del reglament de la llei esmentada, aprovat pel Reial decret 887/2006, de 21 de juliol».  
  
Vint-i-uné. L'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, precepte en què s'establix que Turisme Comunitat Valenciana és una entitat de dret públic, amb personalitat jurídica pròpia i a la qual correspon el foment i l'execució de la política turística de la Comunitat Valenciana.  
  
D'acord amb el Decret 10/2023, de 19 de juliol, del President de la Generalitat, pel qual es determinen el nombre i la denominació de les conselleries, i les seues atribucions, Turisme Comunitat Valenciana està adscrit a la Conselleria d'Innovació, Indústria, Comerç i Turisme, segons s'establix en l'article 11 i en les disposicions finals 2a i 3a d'aquesta norma. Concretament, l'article 11 establix que «s'assignen a la Conselleria d'Innovació, Indústria, Comerç i Turisme les competències en matèria d'indústria, energia, sectors productius, investigació i innovació tecnològiques, comerç interior i exterior, fires sectorials i activitats promocionals, artesania, consum i turisme». La disposició final 2a establix que «les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es creen en aquest decret, en funció de les competències que se'ls assignen», i la 3a, que «sense perjudici del que es determine en les disposicions que establisquen l'estructura orgànica de l'Administració del Consell, o en els reglaments orgànics dels respectius departaments d'aquest, les entitats del sector públic instrumental queden adscrites als corresponents departaments del Consell, d'acord amb les competències que s'assignen a aquests».  
L'article 31.2.d del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, establix entre les funcions del president de Turisme Comunitat Valenciana la d'«exercir la representació permanent de Turisme Comunitat Valenciana en la signatura de convenis i contractes, i queda constituït com a òrgan de contractació d'aquest ens, sense perjudici de la delegació de facultats que en aquesta matèria puga acordar a favor d'altres òrgans, així com en la signatura de qualsevol acte i negoci jurídic no atribuït expressament a altres òrgans d'aquesta».  
L'article 13.4 de la Llei 15/2018, de 7 de juny, establix que «el president o presidenta de l'entitat, que ho serà al seu torn del Comité de Direcció i del Comité Estratègic de Gestió, serà el titular de l'òrgan del Consell amb competències en matèria de turisme i exercirà la representació superior de Turisme Comunitat Valenciana en totes les seues relacions amb entitats públiques o privades, amb les excepcions que puguen establir-se reglamentàriament».  
L'article 128.2 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, després de la modificació realitzada pel Decret 163/2023, de 29 de setembre, establix que:  
«2. La persona titular de la Conselleria d'Innovació, Indústria, Comerç i Turisme exercirà la presidència de Turisme Comunitat Valenciana».  
Vistos els antecedents de fet relatats i els fonaments de dret esmentats i altres d'aplicació general i pertinent, una vegada generat crèdit adequat i suficient en el pressupost de Turisme Comunitat Valenciana i recaptat informe de l'Advocacia General de la Generalitat i incorporades les seues consideracions, resolc  
  
Primer. Pagament de la subvenció  
L'objectiu d'aquesta resolució és disposar el pagament de l'aportació rebuda de la Secretaria d'Estat de Turisme a l'Ajuntament d'Alzira, per a l'execució de les actuacions previstes en l'apartat 2.3 de la present resolució i en l'annex I de la Resolució del secretari d'estat de Turisme de 18 de novembre de 2022.  
L'import de la subvenció podrà ser de fins al 100 % de les despeses realitzades, amb el límit de 2.700.000 euros establit en el Reial decret 1074/2021 i en la Resolució del Secretari d'Estat de Turisme de 18 de novembre de 2022.  
La quantia d'aquesta subvenció s'imputarà a l'anualitat de 2023 amb càrrec a la línia pressupostària T1060; capítol VII; programa 30, MRR. Manteniment, rehabilitació patrimoni històric; subprograma 301, MRR. Rehabilitació patrimoni històric d'Alzira, del pressupost extraordinari MRR de Turisme Comunitat Valenciana 2023 previst en la Resolució de 21 d'abril de 2022, de la Conselleria d'Hisenda i Model Econòmic, per la qual s'autoritza una generació de crèdits per a ingressos finalistes procedents del Ministeri d'Indústria, Comerç i Turisme en el marc del Pla de Recuperació, Transformació i Resiliència del Govern d'Espanya.  
L'import de la subvenció, en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
Segons establix l'article 9 del Reial decret 1074/2021, de 7 de desembre:  
«1. El pagament tindrà caràcter de pagament anticipat i en un únic pagament, en virtut del que disposa l'article 34.4 de la Llei 38/2003, de 17 de novembre. No caldrà que les entitats beneficiàries presenten garantia en virtut del que disposa l'article 42.2.a i d del Reglament de la llei esmentada, aprovat pel Reial decret 887/2006, de 21 de juliol.  
  
2. La percepció de fons del Pla de Recuperació estarà condicionada al fet que es presente un compromís per escrit per a concedir els drets i els accessos necessaris per a garantir que la Comissió, l'Oficina Europea de Lluita contra el Frau (OLAF), el Tribunal de Comptes Europeu, la Fiscalia Europea i les autoritats nacionals competents, la IGAE en particular, exercisquen les seues competències de control».  
  
Segon. Establiment del règim jurídic aplicable, les obligacions de l'entitat beneficiària, el seguiment, l'execució i l'avaluació de les actuacions  
2.1. Règim jurídic aplicable  
D'acord amb el que establix l'article 2 del Reial decret 1074/2021, «aquesta subvenció es regirà pel que es disposa en aquest reial decret i en les resolucions que es concreten, així com per la Llei 38/2003, de 17 de novembre, i el seu Reglament de desplegament, aprovat mitjançant el Reial decret 887/2006, de 21 de juliol, excepte en el que afecte els principis de concurrència i publicitat. Igualment, serà aplicable el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració Pública i per a l'execució del PRTR; el Reglament (UE) 2021/241, del Parlament Europeu i del Consell, de 12 de febrer de 2021, pel qual s'establix l'MRR; l'Ordre HFP/1030/2021, de 29 de setembre, per la qual es configura el sistema de gestió del PRTR; l'Ordre HFP/1031/2021, de 29 de setembre, per la qual s'establix el procediment i el format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del PRTR, i la resta de normativa, tant europea com nacional, que siga aplicable a la gestió, el seguiment, la verificació, la publicitat i el control en el marc del PRTR.  
  
Serà també aplicable la Llei 9/2017, de 8 de novembre, de Contractes del Sector Públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en el cas que per a executar els projectes subvencionats se subscriguen contractes que hagen de sotmetre's a aquesta llei d'acord amb el que aquesta disposa.  
  
En aplicació del principi de no causar dany significatiu (principi de do no significant harm-DNSH), d'acord amb el que preveu el PRTR, i el Reglament (UE) núm. 2021/241, del Parlament Europeu i del Consell, de 12 de febrer de 2021, es respectarà la normativa mediambiental aplicable, incloent-hi el Reglament (UE) 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088, així com la Guia tècnica de la Comissió Europea (2021/C 58/01) sobre l'aplicació d'aquest principi de no causar dany significatiu. En tot cas, es respectaran els procediments d'avaluació ambiental, quan siguen aplicables, d'acord amb la legislació vigent, així com altres avaluacions de repercussions que puguen resultar aplicables en virtut de la legislació mediambiental».  
  
2.2. Entitat beneficiària. Execució de les actuacions subvencionables  
La descomposició de projectes en subprojectes implica diferents obligacions en l'execució de les actuacions, segons establix la Resolució 1/2022, de 12 d'abril, de la Secretaria General de Fons Europeus, per la qual s'establixen instruccions a fi d'aclarir la condició d'entitat executora, la designació d'òrgans responsables de mesures i òrgans gestors de projectes i subprojectes, en el marc del PRTR. L'entitat beneficiària de la subvenció tindrà la condició d'entitat executora a l'efecte del PRTR, segons el que disposa la instrucció aclaridora 3a.3 d'aquesta resolució.  
La transferència de fons i obligacions, objecte d'aquesta resolució, es realitza a l'empara dels següents instruments jurídics:  
· Reial decret 1074/2021, de 7 de desembre, pel qual es regula la concessió directa de subvencions destinades al finançament de projectes sostenibles de manteniment i rehabilitació del patrimoni històric amb ús turístic, en el marc del Pla de recuperació, transformació i resiliència.  
  
· Resolució de 18 de novembre de 2022, del Secretari d'Estat de Turisme, per la qual es concedix una subvenció a la Comunitat Valenciana a l'empara del Reial decret 1074/2021, de 7 de desembre, pel qual es regula la concessió directa de subvencions destinades al finançament de projectes sostenibles de manteniment i rehabilitació del patrimoni. En l'últim paràgraf del seu resolc primer diu el següent: «Tindrà la consideració de beneficiari final el municipi on hagen de realitzar-se les actuacions».  
2.3. Actuacions a finançar i despeses subvencionables  
2.3.1. Actuacions finançables  
D'acord amb l'article 4 del Reial decret 1074/2021, de 7 de desembre, es finançaran les actuacions següents en béns d'interés cultural de titularitat pública amb ús turístic o a l'entorn de béns d'interés cultural:  
«a) Rehabilitació d'espais per a ús turístic.  
b) Millora de l'eficiència energètica.  
c) Actuacions d'aclimatació i adaptació al canvi climàtic.  
d) Modernització dels sistemes de gestió de residus, abordant la prevenció i la reducció de la generació d'aquests i la implantació de sistemes de recollida separada dels diferents materials que possibiliten la preparació per a la reutilització o el reciclatge d'aquests.  
  
e) Rehabilitació i aprofitament d'espais amb tecnologies intel·ligents (millora de la banda ampla, instal·lació de xarxes wifi, reserves en línia, visites virtuals, o similars).  
f) Millora de l'accessibilitat.  
g) Millora en la il·luminació eficient.  
h) Reducció del consum d'energia i aigua.  
i) Rehabilitació i restauració d'edificis declarats com a bé d'interés cultural per a ús turístic i cultural.  
j) Reducció i compensació de la petjada de carboni mitjançant l'elaboració de plans d'actuació per a reduir les emissions de gasos d'efecte d'hivernacle.  
k) Millora de l'eficiència energètica a través de la substitució de les calderes dièsel o de combustible per calderes de gas natural.  
l) Introducció de millores en els sistemes de tractament d'aigües grises».  
L'execució de les actuacions objecte d'aquesta subvenció correspondrà a l'Ajuntament d'Alzira, amb NIF V0801875Z, com a entitat beneficiària, en els termes establits tant en la present resolució com en la Resolució de 18 de novembre de 2022, del Secretari d'Estat de Turisme, en la condició d'entitat executora, amb la Generalitat Valenciana com a coordinadora d'execució.  
La Resolució de 18 de novembre de 2022, del Secretari d'Estat de Turisme recull en l'Annex I les actuacions que ha d'executar l'Ajuntament d'Alzira.  
  
2.3.2 Despeses d'implementació  
S'entendran com a despeses d'implementació les destinades per l'entitat beneficiària a complir les fites i els objectius acordats.  
A títol indicatiu, la Guia de la Comissió Europea relaciona les despeses de les actuacions preparatòries prèvies que siguen necessàries per a establir la prestació de serveis, el subministrament de béns o la realització de les activitats corresponents, o el cost de les assistències tècniques externes, fins a un màxim d'un 3,5 %, quan siguen contractades directament, com els consultors, si estan directament relacionades i són essencials per al desenvolupament de les actuacions, sempre que estiguen ben justificades i no impliquen una externalització de tasques governamentals essencials relacionades amb la consecució de les fites i els objectius.  
No tindran la consideració de costos indirectes imputables a les despeses de gestió els corresponents a despeses de constitució, funcionament o estructura permanent o habitual de les entitats que s'encarreguen de la gestió de les actuacions subvencionades.  
2.3.3 Despeses subvencionables  
Es consideren despeses subvencionables totes les que de manera indubtable responguen a la naturalesa de l'activitat subvencionada, es destinen a aconseguir l'objectiu de la rehabilitació del patrimoni històric amb ús turístic, mitjançant la realització d'activitats subvencionables i resulten estrictament necessàries i es realitzen dins del termini establit per les resolucions de concessió corresponents.  
2.3.4 Despeses no subvencionables  
No seran subvencionables els projectes que no respecten plenament les normes i les prioritats de la Unió Europea en matèria climàtica i mediambiental i el principi de no causar un perjudici significatiu en el sentit de l'article 17 del Reglament (UE) 2020/852, del Parlament Europeu i del Consell, de 18 de juny de 2020, i que no complisquen la Guia tècnica sobre l'aplicació del principi de «no causar un perjudici significatiu», una llista d'exclusions i el patrimoni mediambiental pertinent de la UE i nacional.  
S'exclouen del finançament, en la mesura que resulten aplicables als conceptes que es realitze la despesa a la qual es destinen les presents ajudes:  
a) Les inversions relacionades amb combustibles fòssils (incloent-hi l'ús posterior).  
b) Les activitats en el marc del règim de comerç de drets d'emissió (MTS) amb emissions de gasos d'efecte d'hivernacle projectades que no siguen substancialment inferiors als valors de referència establits per a l'assignació gratuïta.  
c) El tractament dels residus generats mitjançant tractament mecanicobiològic (TMB), incineració o abocament.  
d) Les activitats en les quals l'eliminació de deixalles pot causar danys a llarg termini al medi ambient (per exemple, deixalles nuclears).  
  
e) Les despeses associades al tractament de residus als quals s'aplique la responsabilitat ampliada del productor de conformitat amb la legislació vigent.  
Així mateix, s'exigirà que només puguen seleccionar-se les activitats que complisquen la legislació mediambiental nacional i europea pertinent.  
En cap cas es consideren despeses subvencionables els impostos indirectes o qualsevol altre impost o taxa.  
D'acord amb el que s'establix en l'article 37 del Reial Decret llei 36/2020, de 30 de desembre, el finançament corresponent a aquests ajudes està legalment afecte a finançar els projectes o les línies d'acció que s'integren dins del PRTR.  
2.4. Termini d'execució  
El finançament objecte d'aquesta Resolució està subordinat al compliment de l'Objectiu núm. 228 del CID, que a escala nacional exigix la «finalització de 50 actuacions de rehabilitació del patrimoni històric, com a mínim per al segon trimestre de 2026, que hauran de complir la Guia tècnica sobre l'aplicació del principi de «no causar un perjudici significatiu«, una llista d'exclusions i el patrimoni mediambiental pertinent de la UE i nacional».  
El termini màxim d'execució de les actuacions subvencionables serà el previst en l'article 5 del Reial decret 1074/2021, de 7 de desembre, en concret fins al 31 d'octubre de 2025, i l'inici d'actuacions serà des de l'1 de febrer de 2020, ajustant-se a un principi horitzontal de l'MRR que permet finançar actuacions des de l'1 de febrer de 2020 atenent l'article 17.2 i el considerant 32 del Reglament (UE) 2021/241 de 2021.  
2.5. Compatibilitat de la subvenció  
Els projectes que es financen amb càrrec a l'MRR només podran rebre ajuda d'altres programes i instruments de la Unió Europea sempre que aquesta ajuda no cobrisca el mateix cost, de conformitat amb l'article 9 del Reglament (UE) 2021/241, del Parlament Europeu i del Consell, de 12 de febrer de 2021; l'article 188 del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió; l'article 7 de l'Ordre HFP/1030/2021, de 29 de setembre, i l'article 7 del RD 1074/2021, de 7 de desembre.  
En el cas que l'entitat beneficiària obtinga altres ajudes o subvencions diferents dels crèdits que establix aquesta resolució, amb la mateixa destinació que les recollides en les seues intervencions corresponents, caldrà que es comunique aquesta circumstància a Turisme Comunitat Valenciana al més prompte possible des que reba o comprometa els crèdits a favor del beneficiari.  
En tot cas, si es produïx un excés de finançament en la subvenció percebuda per l'entitat pública, incloent-hi el crèdit assignat que recull aquesta resolució, l'entitat beneficiària haurà de reintegrar l'excés de finançament, amb els interessos de demora corresponents.  
Segons establix el Reial decret 1074/2021, de 7 de desembre, «les actuacions previstes a realitzar per les comunitats autònomes i les entitats locals beneficiàries es duran a terme sobre béns de titularitat pública que no realitzen activitat econòmica, sense concórrer els requisits de l'article 107.1 del Tractat de Funcionament de la Unió Europea i, per tant, no pot considerar-se ajuda d'Estat». Per això, atenent aquest article, aquests ajudes no constituïxen ajuda d'Estat. Així mateix, l'entitat beneficiària ha de garantir l'absència de doble finançament.  
Les actuacions a desenvolupar per a aconseguir les fites i els objectius són susceptibles de revisió per l'autoritat de control, la Intervenció General de la Generalitat Valenciana, la Sindicatura de Comptes, la Intervenció General de l'Administració de l'Estat (d'ara en avant, IGAE), el Tribunal de Comptes, els serveis de la Comissió Europea i el Tribunal de Comptes de la UE. Es considera imprescindible que, almenys una vegada l'any, duga a terme una autoavaluació en aquesta matèria i que el resultat s'aporte com a documentació de l'expedient.  
Per això, l'entitat beneficiària d'aquesta resolució haurà d'omplir l'Annex II.B.6 de l'Ordre HFP/1030/2021, que recull un qüestionari d'autoavaluació relativa a l'estàndard mínim, així com assegurar-se de complir l'Annex III.D de la mateixa ordre, que consigna una referència orientativa per a facilitar el compliment dels requisits sobre la compatibilitat amb el règim d'ajudes de l'Estat espanyol i la prevenció del doble finançament.  
2.6. Obligacions de l'entitat beneficiària  
Les actuacions a executar per part de l'entitat beneficiària de la subvenció s'emmarquen dins del «Pla de Recuperació, Transformació i Resiliència —finançat per la Unió Europea— NextGenerationEU», fet que comporta que aquesta complisca les següents obligacions:  
  
2.6.1. Estar al corrent de pagament de les obligacions tributàries, davant de la Seguretat Social i respecte del reembossament de qualsevol préstec o bestreta concedit anteriorment amb càrrec als Pressupostos Generals de l'Estat.  
2.6.2. Disposar d'un compte bancari de caràcter restringit, i caldrà aportar a Turisme Comunitat Valenciana el certificat de titularitat d'aquesta, en què s'ingressaran i es carregaran exclusivament les aportacions de les parts i qualsevol altre ingrés i pagament relatiu a les actuacions que deriven de l'execució de les intervencions corresponents, de manera que quede garantit en tot cas el seguiment de la pista d'auditoria de totes les actuacions realitzades en el marc del PRTR i finançades amb fons MRR.  
Així mateix, l'entitat beneficiària comunicarà en les reunions informatives i de seguiment, i sempre que li ho requerisca Turisme Comunitat Valenciana, el saldo i els moviments del compte esmentat.  
  
2.6.3. Obligacions específiques en el marc del PRTR i en el RD 1074/2021:  
1. Amb caràcter general, l'entitat beneficiària haurà de complir les obligacions que assenyala l'article 14 de la Llei 38/2003, de 17 de novembre.  
2. Addicionalment i, en particular, l'entitat beneficiària haurà de:  
a) Complir l'objectiu, realitzar les actuacions i adoptar el comportament en què es fonamenta la concessió de la subvenció, en la forma, les condicions i el termini establits en la present resolució, aportant a Turisme Comunitat Valenciana les dades quantitatives necessàries per a avaluar correctament les actuacions.  
b) Com a entitat executora, en virtut de la Instrucció 3a.3 de la Resolució 1/2022, de la Secretaria General de Fons Europeus, serà la responsable de desagregar les fites i els objectius crítics i no crítics del projecte en les fites i els objectius crítics i no crítics del subprojecte, així com complir-los i informar Turisme Comunitat Valenciana dels seus avanços. Correspondrà al Ministeri d'Indústria, Comerç i Turisme, a través de la Secretaria d'Estat de Turisme, validar la desagregació en fites i objectius.  
c) Complir l'Objectiu CID 228 en els termes i les condicions que s'indiquen en les respectives resolucions de concessió.  
d) Registrar en el sistema informàtic de manera continuada el progrés dels indicadors de les fites i els objectius més desagregats de l'estructura en la qual es descompon el projecte o subprojecte i incorporar la informació acreditativa d'acord amb els mecanismes de verificació. En particular, inclourà informació sobre el nom i la ubicació de cada projecte i una descripció breu; el tipus de suport rebut; i l'extracte dels documents oficials que contenen els criteris de selecció que garantixen el compliment de l'Orientació tècnica de «no causar danys significatius» (2021/C58/01), tal com s'especifica en l'annex CID.  
  
e) Complir les normes establides en matèria de prevenció, detecció, comunicació, correcció i avaluació de risc de frau, corrupció i conflicte d'interés i elaborar la documentació referida a aquests aspectes establida en l'Ordre HFP/1030/2021, de 29 de setembre.  
Així mateix, haurà de completar el model de l'annex II de l'Ordre HFP/1030/2021, de 29 de setembre, per la qual es configura el sistema de gestió del PRTR, que recull un qüestionari d'autoavaluació relatiu a l'estàndard mínim, i assegurar-se de complir l'annex III, que recull una referència orientativa per a facilitar el compliment dels requeriments relatius als principis de gestió del PRTR recollits en l'article 2 d'aquesta Ordre.  
A més, haurà de realitzar l'anàlisi sistemàtica del risc de conflictes d'interessos a través de l'eina MINERVA segons el que estipula l'Ordre HFP/55/2023, de 24 de gener.  
f) Sotmetre's a les actuacions de control i seguiment de l'aplicació dels fons destinats al projecte subvencionat mitjançant la verificació de documents i a l'avaluació contínua i final per part de la Secretaria d'Estat de Turisme, així com al control financer d'aquests per la IGAE i el Tribunal de Comptes i els òrgans estatals i europeus que tinguen encomanat el control i el seguiment dels fons de l'MRR, en particular la Comissió Europea, el Tribunal de Comptes Europeu, l'Oficina Europea de Lluita contra el Frau (OLAF) i la Fiscalia Europea, que podran accedir a la informació de detall de les actuacions realitzades.  
  
En tot cas, les subvencions que regula el Reial decret 1074/2021 estaran sotmeses al seguiment, el control i l'avaluació que s'establisca per al PRTR, així com les obligacions específiques relatives a la informació i la publicitat, el control, la verificació, el seguiment, l'avaluació i altres obligacions imposades per la normativa interna i de la Unió Europea que, per a l'MRR de la UE, s'establisquen i l'aplicació de les quals siga de compliment obligat. En particular, hauran d'aportar la informació que corresponga al sistema de gestió que el Ministeri d'Hisenda i Funció Pública elabore per al seguiment dels projectes d'inversió finançats amb l'MRR.  
g) Amb la finalitat de complir adequadament el mandat que establix la lletra d de l'apartat 2 de l'article 22 del Reglament (UE) 2012/241, del Parlament Europeu i del Consell, l'entitat local, com a entitat executora, durà a terme el que indica l'article 8 de l'Ordre HFP/1030/2021, en relació amb la identificació dels contractistes i els subcontractistes i l'aportació d'aquesta informació.  
Específicament, haurà de preveure's l'acceptació per part dels perceptors finals dels fons de la cessió de dades entre les administracions públiques implicades per a complir el que preveu la normativa europea aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals, d'acord amb el model establit en l'Annex IV.B de l'Ordre HFP/1030/2021, de 29 de setembre.  
D'acord amb el que establix la Resolució del Secretari d'Estat de Turisme de 18 de novembre de 2022, l'entitat beneficiària podrà concertar amb tercers l'execució total o parcial dels projectes a contractar i subcontractar, fins al 50 % de l'import d'aquesta subvenció. Podrà dur a terme procediments de contractació pública que, en tot cas, hauran de subjectar-se al que disposa la Llei 9/2017, de 8 de novembre, de Contractes del Sector Públic; a la normativa en matèria d'ajudes d'Estat, així com al que establix el Reial Decret llei 36/2020, de 30 de desembre, i les Ordres WKY 0124/2021 i GLP 8666/2021, de 29 de setembre.  
  
D'acord amb el que preveu el Reial decret 1074/2021, de 7 de desembre, en cas que un contractista duga a terme part o la totalitat de l'activitat objecte del contracte, haurà de preveure els mecanismes per a assegurar que tant ells com els possibles subcontractistes complisquen el principi de «no causar un perjudici significatiu al medi ambient» (DNSH).  
L'entitat beneficiària haurà d'identificar els contractistes i els subcontractistes, de manera que inclouran en els procediments de licitació els aspectes següents:  
a) NIF del contractista o subcontractistes.  
b) Nom o raó social.  
c) Domicili fiscal del contractista i, si és el cas, el subcontractista.  
d) Acceptació per part del contractista o el subcontractista, de la cessió de dades entre les administracions públiques implicades per a complir el que preveu la normativa europea que és aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals, model recollit en l'Annex IV.B de l'Ordre HFP/1030/2021.  
e) Declaració responsable relativa al compromís de compliment dels principis transversals establits en el PRTR i que puguen afectar l'àmbit objecte de gestió, model recollit en l'Annex IV.C de l'Ordre HFP/1030/2021.  
f) Els contractistes acreditaran la inscripció en el Cens d'empresaris, professionals i retenidors de l'Agència Estatal de l'Administració Tributària, que ha de reflectir l'activitat efectivament desenvolupada en la data de participació en el procediment de licitació.  
  
Així mateix, serà responsable del respecte, per part d'aquests tercers, del contingut de la normativa europea i nacional i, en particular, del compliment dels requisits establits per l'article 13.2 de l'esmentada Llei 38/2003, així com que estan al corrent del pagament de les obligacions de reembossament o de qualsevol altre préstec o bestreta concedits anteriorment amb càrrec als Pressupostos Generals de l'Estat.  
  
h) Assumir el manteniment d'una pista d'auditoria adequada de les actuacions realitzades en el marc d'aquesta subvenció i l'obligació de manteniment de la documentació suport. El subministrament de la informació es realitzarà en els termes que establixen les Ordres HFP/1030/2021 i HFP/1031/2021, de 29 de setembre.  
i) Custodiar i conservar tota la documentació original justificativa de l'aplicació dels fons rebuts, mentre puguen ser objecte de les activitats de comprovació i control. En aquest sentit, així mateix, haurà de remetre la informació sobre les actuacions realitzades al sistema de gestió que el Ministeri d'Hisenda i Funció Pública elabore per al seguiment dels projectes d'inversió finançats amb l'MRR, com a base de dades única per a complir el que establix l'article 22.2 del Reglament (UE) 2021/241, del Parlament Europeu i del Consell, de 12 de febrer de 2021.  
  
A l'efecte de complir les actuacions de comprovació i de conformitat amb el que establixen els articles 22.2 del Reglament (UE) 2021/241, del Parlament Europeu i del Consell, de 12 de febrer de 2021, i l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre normes financeres aplicables al pressupost general de la Unió, hauran de conservar, per si o mitjançant la imposició d'aquesta obligació als beneficiaris finals, els documents justificatius, les dades estadístiques i la resta de documentació concernent al finançament, així com els registres i els documents, en format electrònic i per un període de cinc anys des que s'abone el saldo de l'operació financera, en els termes que preveu l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol.  
j) Remetre, amb la periodicitat, el procediment i el format que establisca Turisme Comunitat Valenciana, informació sobre el seguiment de l'execució comptable de les despeses imputades a les actuacions objecte d'aquesta subvenció finançada a càrrec del PRTR.  
k) Crear a Espanya tota l'ocupació necessària per a realitzar l'activitat, que es durà a terme amb personal contractat i afiliat a la Seguretat Social al territori nacional. El compliment d'aquest requisit s'ha de justificar documentalment.  
l) Contribuir a l'objectiu d'autonomia estratègica i digital de la Unió Europea, així com garantir la seguretat de la cadena de subministrament, tenint en compte el context internacional i la disponibilitat de qualsevol component o subsistema tecnològic sensible que puga formar part de la solució, mitjançant l'adquisició d'equips, components, integracions de sistemes i programari associat a proveïdors situats a la Unió Europea.  
  
m) Complir la normativa nacional i europea d'ajudes d'Estat.  
  
n) Complir la resta de normativa reguladora de l'MRR i, especialment, el que dispose la normativa que el Ministeri d'Hisenda i Funció Pública aprove sobre aquesta qüestió.  
o) Retornar a Turisme Comunitat Valenciana les quantitats anticipades que no s'hagen utilitzat en l'execució de l'activitat o activitats objecte de la subvenció, en els terminis i les condicions previstos en les resolucions respectives.  
p) Complir les obligacions de publicitat i les mesures de difusió que establix l'article 13 del Reial decret 1074/2021, de 7 de desembre.  
  
q) Garantir el ple compliment del principi de «no causar dany significatiu» (principi de do no significant harm-DNSH), d'acord amb el que preveuen el PRTR i el Reglament (UE) núm. 2021/241, del Parlament Europeu i del Consell, de 12 de febrer de 2021, establint els mecanismes específics de verificació del compliment d'aquest principi, juntament amb l'obligació per a l'entitat beneficiària de conservar la documentació que ho acredite pel període exigit per les normes de la Unió Europea que siguen aplicables.  
  
Així mateix, haurà de preveure mecanismes per a assegurar que les entitats contractistes / adjudicatàries de l'encàrrec / subcontractistes complisquen el principi de no causar un perjudici significatiu al medi ambient.  
El compliment del principi de no causar un perjudici significatiu al medi ambient es regirà per les normes que establix l'annex del Reial decret 1074/2021, de 7 de desembre.  
2.6.4. D'acord amb el que establix el Reial decret 1074/2021, de 7 de desembre, «la inversió 4, subprojecte 3, no porta aparellada etiqueta ecològica ni digital».  
2.7. Seguiment d'execució de les actuacions finançades  
Es farà d'acord amb el sistema informàtic habilitat a aquest efecte, segons el que establix l'article 3 de l'Ordre HFP/1030/2021, de 29 de setembre. L'entitat beneficiària serà responsable de mantindre permanentment actualitzada en el sistema informàtic la informació relativa al compliment de les fites i els objectius que li corresponga, així com la resta d'exigències incloses en el Reglament (UE) 2021/241, del Parlament Europeu i del Consell, de 12 de febrer de 2021, incorporant la documentació justificativa pertinent, atenent els requeriments de les disposicions operatives o les que es reflectixen en el sistema d'informació, si correspon, de manera que l'entitat decisora puga realitzar el seguiment, en temps real, de la mesura de la qual és responsable, tant quant al grau d'avanç en la consecució de les fites i els objectius, com quant al compliment de la resta d'exigències.  
  
El procediment, el format i la periodicitat de la informació de seguiment de l'assoliment de les fites i els objectius, i de l'execució comptable de les despeses produïdes en el desenvolupament de cadascuna de les actuacions integrades en aquesta resolució, han de complir el que disposa l'Ordre HFP/1031/2021, de 29 de setembre. La informació dels indicadors de compliment de les fites i els objectius en curs i dels seus mecanismes de verificació haurà d'estar actualitzada en el sistema informàtic, amb el resultat dels mesuraments corresponents, a l'últim dia de cada mes de referència, no més tard del dia 10 del mes següent.  
Una vegada registrat en el sistema informàtic el compliment d'una fita o un objectiu crític o no crític, es generarà el certificat de compliment, que haurà de signar l'òrgan gestor de l'entitat executora.  
  
L'òrgan responsable de la gestió de les ajudes d'aquesta entitat beneficiària haurà de remetre a Turisme Comunitat Valenciana qualsevol informe addicional que se sol·licite, incloent-hi la informació necessària per a justificar les actuacions. Així mateix, haurà de complir qualsevol requeriment que s'aprove amb caràcter general per a l'execució i el compliment del PRTR.  
Quant a la remissió de la informació sobre perceptors finals dels fons (contractistes i subcontractistes), l'entitat beneficiària haurà d'aportar la informació sobre la identificació del perceptor dels fons: el nom del contractista i del subcontractista, si és el cas, i les dates de naixement del contractista o el subcontractista, així com una llista de mesures per a l'execució de reformes i projectes d'inversió en el marc del PRTR, juntament amb l'import total del finançament públic d'aquests mesures i que indique la quantia dels fons desembossats en el marc de l'MRR i d'altres fons de la Unió per a complir l'exigència de l'article 22.2.d del Reglament (UE) 2021/241, del Parlament Europeu i del Consell, de 12 de febrer de 2021.  
Igualment, haurà de subministrar la programació de recursos, d'acord amb la distribució temporal de compliment de fites i objectius del PRTR, així com la previsió pressupostària per a tot el període temporal del pla necessària per a executar les mesures en què participe.  
  
2.8. Comissió mixta de seguiment  
Independentment de la creació de la Comissió Mixta de Seguiment a la qual es referix el resolc huité de la Resolució de 18 de novembre de 2022, del Secretari d'Estat de Turisme, per al control i la resolució de totes les qüestions que se susciten entorn de l'execució de la present subvenció, es constituirà una Comissió Mixta de Seguiment, que estarà integrada per representants de Turisme Comunitat Valenciana i de l'entitat beneficiària.  
Les funcions assignades a aquesta comissió consistiran en el seguiment i la resolució de totes les qüestions que se susciten entorn de l'execució d'aquesta subvenció.  
D'altra banda, i al marge d'aquesta Comissió Mixta, l'entitat beneficiària queda obligada a atendre els requeriments documentals, d'informació o de qualsevol altra classe que li faça Turisme Comunitat Valenciana, i a acudir a les reunions a les quals se la convoque a aquest efecte.  
2.9. Informes de gestió, progrés i seguiment  
2.9.1. Informe de progrés  
D'acord amb la Decisió de la Comissió Europea de 29 d'octubre de 2021, per la qual s'aproven les disposicions operatives entre la Comissió Europea i el Regne d'Espanya conformement al Reglament (UE) 2021/241, les actuacions que deriven del Reial decret 1074/2021, de 7 de desembre, incloses en aquesta resolució, contribuiran a l'objectiu de la disposició operativa número 228.1, d'acord amb el qual en el quart trimestre de 2024 serà necessari presentar un informe de progrés que descriga els projectes realitzats i el seu progrés. Per això, i perquè la Secretaria d'Estat de Turisme puga revisar l'estat de situació dels projectes, li remetrà des de l'1 de setembre, i no més tard del 15 del mateix mes, un informe de progrés que s'adequarà al model que es facilite.  
  
2.9.2. El seguiment dels projectes d'inversió finançats es realitzarà amb el sistema de gestió a habilitat aquest efecte pel Ministeri d'Hisenda i Funció Pública mitjançant l'Ordre HFP/1030/2021, de 29 de setembre, que inclou la formalització obligatòria de:  
· Informe de seguiment mensual, referit al mes immediatament anterior, en el qual es recull el seguiment del progrés de les fites i els objectius i de l'execució pressupostària, així com les eventuals desviacions respecte de la planificació i les corresponents accions correctores que s'hagen registrat en l'eina. Inclourà la relació de fites i objectius finalitzats el compliment dels quals s'haja registrat en l'eina a partir de l'últim informe de gestió, juntament amb un annex amb els certificats de compliment d'aquests fites i objectius signats. En el cas dels informes de mesures, es traslladaran a l'autoritat de control a través del sistema.  
  
· Informe de previsions, que s'elaborarà trimestralment i en el qual es recollirà el grau d'avanç i les previsions per als nou mesos següents, estructurades per trimestres, d'acord amb el que disposa l'article 12 de l'Ordre HFP/1030/2021, de 29 de setembre.  
  
· Informe de gestió, que elaborarà i signarà l'òrgan gestor de l'entitat executora, de manera que el signant es fa responsable de la informació que hi consta en relació amb l'execució del PRTR. Aquest informe té per objectiu formular el resultat de cada component en termes de fites, objectius i indicadors, així com el volum de recursos emprats en la seua consecució, i haurà de tindre l'estructura i el contingut que establix l'article 12 de l'Ordre HFP/1030/2021, de 29 de setembre. La seua elaboració es residencia en el sistema d'informació de gestió i seguiment i es formalitzarà amb periodicitat semestral en consideració al cicle d'avaluació previst en la normativa.  
  
2.10. Justificació  
L'entitat beneficiària haurà de justificar la realització de les actuacions objecte de la subvenció davant de Turisme Comunitat Valenciana en el termini de dos mesos a comptar des de l'endemà de la conclusió del termini d'execució.  
La justificació del compliment de l'ajuda revestirà, segons l'article 30 de la Llei 38/2003, de 17 de novembre, la forma de compte justificatiu de la despesa realitzada amb la indicació de les actuacions realitzades.  
El compte justificatiu contindrà la documentació següent segons el que establix l'article 11 del Reial decret 1074/2021:  
«a) Una memòria d'actuació justificativa del compliment de les condicions imposades en la concessió de la subvenció, amb la indicació de les actuacions realitzades i dels resultats obtinguts.  
b) Una memòria econòmica justificativa del cost total de l'actuació realitzada, que contindrà:  
1r. Una relació classificada dels costos d'actuació, amb la identificació del creditor i del document, l'import, la data d'emissió i la data de pagament.  
2n. Còpia de les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.  
c) Quan l'activitat s'haja finançat, a més de mitjançant aquesta subvenció, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'aquests fons a les activitats subvencionades segons l'article 30.4 de la Llei 38/2003, de 17 de novembre.  
d) Si és el cas, la carta de pagament de reintegrament en el supòsit de romanents no aplicats, així com dels interessos derivats d'aquests».  
  
Turisme Comunitat Valenciana examinarà la justificació presentada i, si és el cas, li donarà la conformitat sempre que s'acredite que s'ha realitzat l'actuació subvencionable, i recaptarà, en cas contrari, les esmenes que siguen pertinents i, si és procedent, iniciarà el procediment de reintegrament.  
L'entitat beneficiària, així mateix, haurà de:  
· Justificar el compliment adequat de les fites i els objectius dels subprojectes a executar en els termes i les condicions que indica l'Ordre HFP/1030/2021, de 29 de setembre, per la qual es configura el sistema de gestió del PRTR, o l'ordre que la substituïsca, i en tot cas en el termini màxim que establix aquesta Ordre a partir de la data límit en què la fita o l'objectiu ha d'haver-se complit.  
· Incloure en la justificació una declaració responsable del compliment de «no causar dany significatiu al medi ambient» (do not significant harm - DNSH), d'acord amb el que establix el Reglament (UE) 2021/241, de 12 de febrer de 2021, del Parlament Europeu i del Consell.  
  
· Remetre la informació al sistema de gestió que el Ministeri d'Hisenda i Funció pública elabore per al seguiment dels projectes d'inversió finançats amb l'MRR, així com a través dels diferents mitjans que es puguen desenvolupar.  
2.11. Comprovació de la subvenció i de les mesures antifrau  
Segons el que establix l'article 12 del Reial decret 1074/2021, de 7 de setembre, «tant en la fase de concessió de les ajudes com en la de pagament d'aquests o amb posterioritat a aquest, l'òrgan concedent, així com els òrgans de control competents, incloent-hi els que recull l'article 22.2.e del Reglament (UE) 2021/241, de 12 de febrer de 2021, i l'article 129 del Reglament financer (UE, Euratom) 2018/1046, de 18 de juliol, de 2018, podran realitzar tots els controls i les inspeccions que consideren convenients, a fi d'assegurar el bon fi de l'ajuda concedida, i les entitats beneficiàries estan obligades a prestar col·laboració i proporcionar qualsevol altra documentació i informació que es considere necessària per a verificar el compliment de les condicions que establix la present ordre. Així mateix, les entitats beneficiàries es comprometen a facilitar les inspeccions i les comprovacions que, si és el cas, s'efectuen».  
  
La percepció de fons del PRTR estarà condicionada al fet que es presente un compromís per escrit per a concedir els drets i els accessos necessaris per a garantir que la Comissió, l'OLAF, el Tribunal de Comptes Europeu, la Fiscalia Europea i les autoritats nacionals competents, la IGAE en particular, exercisquen les seues competències de control.  
L'oposició a la realització d'aquests comprovacions i inspeccions podrà constituir causa de reintegrament de l'ajuda, sense perjudici de la tramitació del procediment sancionador corresponent.  
L'Administració i qualsevol altre òrgan dels que preveu l'article 22 del Reglament (UE) 2021/241, de 12 de febrer de 2021, podran accedir a la informació que contenen els registres de titularitats reals, així com a qualsevol altra base de dades de l'Administració a l'efecte de subministrar aquests dades sobre els titulars reals.  
  
A l'efecte d'informació i control d'aquests ajudes, se cedirà la informació entre els sistemes establits per a la gestió i el control d'aquests subvencions amb els sistemes dels fons europeus.  
La concessió de drets d'accés s'estendrà a les autoritats competents de la Generalitat Valenciana i, en tot cas, sempre que es requerisca, a la Direcció General de Fons Europeus, així com a la Viceintervenció General de Control de Fons Comunitaris i Subvencions, com a òrgans competents en matèria de control, seguiment, verificació i coordinació d'ajudes europees en l'àmbit de la Generalitat Valenciana.  
  
2.12. Publicitat i mesures de difusió  
D'acord amb el que establix l'article 13 del RD 1074/2021, de 7 de desembre, i l'entitat beneficiària de l'ajuda haurà de complir les obligacions següents en matèria de publicitat i informació:  
«a) Les relatives al finançament del MRR, d'acord amb la normativa europea i nacional que resulte aplicable. En particular, d'acord amb l'Ordre HFP/1030/2021, de 29 de setembre, en les mesures d'informació i comunicació de les actuacions que desenvolupen les inversions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.), s'hauran d'incloure els logotips següents:  
1r. L'emblema de la Unió Europea.  
2n. Juntament amb l'emblema de la Unió, s'inclourà el text «Finançat per la Unió Europea-Next Generation EU».  
3r. Es tindran en compte les normes gràfiques i els colors normalitzats que establix l'annex II del Reglament d'execució 821/2014, pel qual s'establixen disposicions aplicables del Reglament (UE) 1303/2013, del Parlament Europeu i del Consell, pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per al registre i l'emmagatzematge de dades. També es pot consultar aquesta pàgina web: http://publications.europa.eu/code/es/es-5000100.htm i descarregar diferents exemples de l'emblema en https://europa.eu/european-union/about-eu/symbols/flag\_es#download.  
b) Les que establix article 18 de la Llei 38/2003, de 17 de novembre. En aquest sentit, tota referència en qualsevol mitjà de difusió sobre les inversions aprovades haurà d'incloure que les ha finançades el Ministeri d'Indústria, Comerç i Turisme.  
L'incompliment d'aquesta obligació es considerarà infracció lleu d'acord amb l'article 56.c de la Llei 38/2003, de 17 de novembre, i se sancionarà amb una multa fixa en els termes que preveu l'article 59 de la mateixa Llei. Així mateix, podrà ser causa de reintegrament, d'acord amb el que establix l'article 37.1.d de la Llei 38/2003, de 17 de novembre i article 93 del seu Reglament de desplegament, aprovat pel Reial decret 887/2006, de 21 de juliol.  
c) Tota referència en qualsevol mitjà de difusió sobre les inversions aprovades haurà d'usar com a mitjà de difusió el logotip del PRTR, disponible en l'enllaç http://planderecuperacion.gob.es/identidad-visual.  
d) En cas de cofinançament per una altra Administració, aquesta circumstància haurà de reflectir-se en la publicitat del projecte.  
Tots els cartells informatius i les plaques hauran de col·locar-se en un lloc ben visible i d'accés al públic».  
Així mateix, hauran de complir-se les normes que establix el Manual d'identitat corporativa de la marca GVANEXT, elaborat per la Generalitat Valenciana, que indica que en tot cas haurà d'afegir-se el logotip de GVANEXT, així com les obligacions que recull la Guia sobre obligacions de comunicació, publicitat i difusió de les actuacions incloses en programes executats per Turisme Comunitat Valenciana en el marc del PRTR-MRR, disponible en la seua pàgina web:  
https://www.turisme.gva.es  
2.13. Modificació de la resolució   
D'acord amb l'article 14 del Reial decret 1074/2021, de 7 de desembre, l'entitat beneficiària podrà sol·licitar, amb caràcter excepcional, la modificació del contingut de la resolució de concessió quan apareguen circumstàncies sobrevingudes que alteren o dificulten el compliment d'aquesta, sempre que la modificació no implique un augment de l'import de la subvenció.  
No obstant això, no es podrà alterar la concreció de l'objecte i la finalitat de la subvenció, ni les obligacions rellevants a què es compromet l'entitat beneficiària, segons el que disposa l'article 61 del Reglament de la Llei 38/2003, de 17 de novembre, general de subvencions. Tampoc podrà afectar el principi de «no causar un perjudici significatiu al medi ambient» ni al compliment de les fites i els objectius del PRTR.  
  
La sol·licitud de modificació, que haurà d'estar prou fonamentada, haurà de presentar-se en la seu electrònica de la Generalitat Valenciana, en el moment de l'aparició de les circumstàncies expressades i, en tot cas, amb anterioritat al moment en què finalitze el termini d'execució de les despeses subvencionades.  
La resolució de la sol·licitud de modificació la dictarà la persona titular de l'òrgan que haja dictat la resolució de concessió i es notificarà en un termini màxim de quatre mesos a comptar de la data de presentació de la sol·licitud. Aquesta resolució posarà fi a la via administrativa i s'hi podrà interposar un recurs potestatiu de reposició davant de l'òrgan que l'haja dictada o acudir a la via jurisdiccional contenciosa administrativa, de conformitat amb el que establixen els articles 123 i 124 de la Llei 39/2015, d'1 d'octubre.  
Transcorregut el termini màxim establit sense que s'haja dictat i notificat una resolució expressa, la sol·licitud es considerarà acceptada, d'acord amb el que preveu l'article 24 de la Llei 39/2015, d'1 d'octubre, i a tots els efectes tindrà la consideració d'acte administratiu finalitzador del procediment i sense perjudici de l'obligació de dictar una resolució expressa confirmatòria d'aquest.  
2.14. Reintegrament i incompliments  
Segons el que establix l'article 15 del Reial decret 1074/2021, de 7 de desembre, correspondrà el reintegrament de les quantitats percebudes i, si és el cas, dels interessos generats per la subvenció, així com l'exigència de l'interés de demora corresponent, des del moment del pagament de la subvenció fins a la data en què s'acorde la procedència del reintegrament, en els supòsits que recull l'article 37 de la Llei 38/2003, de 17 de novembre. Concretament:  
a) Obtindre la subvenció falsejant les condicions requerides per a això o ocultant les que ho haurien impedit.  
b) Incomplir totalment o parcialment l'objectiu de l'activitat, del projecte o la no adopció del comportament que fonamenta la concessió de la subvenció.  
c) Incomplir l'obligació de justificació o la justificació insuficient, en els termes establits en l'article 30 de la Llei 38/2003 i, si és el cas, en les normes reguladores de la subvenció.  
d) Incomplir l'obligació d'adoptar les mesures de difusió que conté l'apartat 4 de l'article 18 de la Llei 38/2003.  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 d'aquesta llei, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.  
  
f) Incompliment de les obligacions imposades per l'Administració a les entitats col·laboradores i beneficiaris, així com dels compromisos assumits per aquests, amb motiu de la concessió de la subvenció, sempre que afecten, o s'hi referisquen, la manera com s'han d'aconseguir els objectius, s'ha de realitzar l'activitat, executar el projecte o adoptar el comportament que fonamenta la concessió de la subvenció.  
  
g) Incompliment de les obligacions imposades per l'Administració a les entitats col·laboradores i beneficiaris, així com dels compromisos assumits per aquests, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o en públic o privat, nacional, de la Unió Europea o d'organismes internacionals.  
  
h) L'adopció, en virtut del que s'establix en els articles 87 a 89 del Tractat de la Unió Europea, d'una decisió de la qual es derive una necessitat de reintegrament.  
i) La resta de casos previstos en la normativa reguladora de la subvenció.  
Així mateix, són procedents altres supòsits de reintegrament de fons per les seues condicions especials:  
a) En cas d'incompliment del principi de «no causar perjudici significatiu» o de les condicions que recull la Decisió d'execució del Consell relativa a l'aprovació de l'avaluació del PRTR d'Espanya i el Component 14, l'entitat beneficiària haurà de reintegrar les quanties percebudes a Turisme Comunitat Valenciana de manera total o parcial, en cada cas.  
b) Igualment, en cas de no complir les fites i els objectius previstos, així com els principis i les obligacions o qualsevol altre aspecte derivat del Reglament UE 2021/241, del Parlament Europeu i del Consell, de 12 de febrer de 2021, així com en la resta de normativa de la Unió Europea que siga aplicable. En cas d'irregularitats, no justificació i falta de fiabilitat d'indicadors o fites reportades, l'entitat local haurà de reintegrar els fons rebuts a Turisme Comunitat Valenciana de manera total o parcial, en cada cas.  
c) Si l'incompliment en què incorre l'entitat local impedix el cobrament de les quantitats assignades per el MRR a l'Estat, la comunitat autònoma o l'entitat local haurà d'efectuar el reintegrament equivalent a l'import que l'Estat ha deixat de rebre del MRR.  
Quan el compliment de l'entitat beneficiària s'aproxime de manera significativa al compliment total, entenent per aquest la satisfacció adequada de l'objectiu perseguit amb la concessió de l'ajuda, i l'entitat beneficiària acredite una actuació inequívocament tendent a satisfer els seus compromisos per trobar-se en fase final d'execució les actuacions objecte de la subvenció, la quantitat a reintegrar estarà determinada per l'aplicació dels criteris enunciats en la lletra n) de l'apartat 3 de l'article 17 de la Llei 38/2003, de 17 de novembre.  
  
El procediment per al reintegrament es regirà pel que disposen els articles 41 a 43 de la Llei 38/2003, de 17 de novembre, i el títol III, capítol II, del Reglament de la Llei 38/2003, de 17 de novembre, sense perjudici del que disposa l'article 7.7a de la Llei 11/2020, de 30 de desembre i, si és el cas, l'Ordre HFP/1030/2021, de 29 de setembre.  
  
2.15. Infraccions i sancions  
Les possibles infraccions que puga cometre l'entitat beneficiària de la subvenció es graduaran i se sancionaran d'acord amb el que establixen el títol IV de la Llei 38/2003, de 17 de novembre, i el Reial decret 887/2006, de 21 de juliol.  
  
Tercer. Protecció de dades  
L'entitat beneficiària està obligada, en matèria de protecció de dades, a complir el Reglament (EU) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquests dades, i la Llei orgànica 3/2018, de 5 de desembre, de protecció de dades personals i garanties de drets digitals.  
  
  
Quart. Publicació  
Aquesta Resolució es publicarà en el Diari Oficial de la Generalitat Valenciana amb efectes de notificació, d'acord amb el que establix l'article 45.1 de la Llei 39/2015, d'1 d'octubre, del procediment administratiu comú de les administracions públiques.  
  
Contra aquesta resolució, que esgota la via administrativa, es pot interposar un recurs potestatiu de reposició davant de la presidenta de Turisme Comunitat Valenciana en el termini d'un mes a comptar des de l'endemà de la publicació, d'acord amb el que disposen els articles 123 i 124 de l'esmentada Llei 39/2015. En tot cas, es pot interposar un recurs contenciós administratiu davant dels jutjats contenciosos administratius de València, en el termini de dos mesos, a comptar des de l'endemà de la publicació, d'acord amb el que establixen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o qualsevol altre recurs que es considere oportú.  
  
  
València, 10 de desembre de 2023.- La presidenta de Turisme Comunitat Valenciana: Nuria Montes de Diego.